ଭୁବନେଶ୍ୱର, ମାର୍ଚ୍ଚ ୧୬(ଲୋକାଲ ୱାୟାର): କରୋନା ଭାଇରସ ସଂକ୍ରମଣଜନିତ ପରିସ୍ଥିତିର ମୁକାବିଲା କରିବାକୁ ରାଜ୍ୟ ସରକାର ରାଜ୍ୟ ବିପର୍ଯ୍ୟୟ ପ୍ରଶମନ ପାଣ୍ଠି (ଏସଡିଆରଏଫ୍)ରୁ ୨୨୫ କୋଟି ଟଙ୍କା ମଂଜୁର କରାଯାଇଥିବା ସୋମବାର ସନ୍ଧ୍ୟାରେ ମୁଖ୍ୟ ଶାସନ ସଚିବ ଅସିତ ତ୍ରିପାଠୀଙ୍କ ଅଧ୍ୟକ୍ଷାରେ ଅନୁଷ୍ଠିତ କାର୍ଯ୍ୟକାରିଣୀ ବୈଠକ ପରେ ଜଣେ ଅଧିକାରୀ ସୂଚନା ଦେଇଛନ୍ତି ।
କରୋନାକୁ ବିପର୍ଯ୍ୟୟ ତାଲିକାଭୁକ୍ତ କରାଯାଇଥିବାରୁ ଗୃହ ମନ୍ତ୍ରାଳୟ ପକ୍ଷରୁ ଏସଡିଆରଏଫ୍ ପାଣ୍ଠି ଖର୍ଚ୍ଚ ପାଇଁ ବ୍ୟବସ୍ଥା କରାଯାଇଛି ।
ଅସ୍ଥାୟୀ କ୍ୱାରେଣ୍ଟାଇନ୍ କ୍ୟାମ୍ପ ପ୍ରତିଷ୍ଠା, ନମୁନା ସଂଗ୍ରହ, ସ୍କ୍ରିନିଂ, ରୋଗୀଙ୍କ ଅସ୍ଥାୟୀ ରହଣି ଓ ସେମାନଙ୍କ ଖାଦ୍ୟ, ଚିକିତ୍ସା ସେବା, ଲାବ୍ ପ୍ରତିଷ୍ଠା ଓ ଅତ୍ୟାଧୁନିକ ଯନ୍ତ୍ରପାତି କିଣା ପାଇଁ ବିନିଯୋଗ କରାଯିବ ।
ବୈଠକରେ ଉନ୍ନୟନ କମିଶନର ସୁରେଶ ଚନ୍ଦ୍ର ମହାପାତ୍ର, ଅତିରିକ୍ତ ମୁଖ୍ୟ ଶାସନ ସଚିବ (ରାଜସ୍ୱ) ପ୍ରଦୀପ୍ତ କୁମାର ମହାପାତ୍ର, ସ୍ୱତନ୍ତ୍ର ରିଲିଫ୍ କମିଶନର ପ୍ରଦୀପ୍ତ କୁମାର ଜେନା ଉପସ୍ଥିତ ଥିଲେ ।
